**Magyar művészek a** **Metropolitan 2024/25-ös évadában**

**Életre szóló élményeket, egyedi megközelítéseket és kihagyhatatlan előadásokat ígér a New York-i Metropolitan Opera 2024/25-ös évada. A világ egyik legjelentősebb operaházának HD-közvetítéseit és azok ismétléseit a Müpában nézheti meg a hazai közönség, amelynek tagjai Kutasi Judit és Kálmán Péter személyében két kiváló magyar művészt is láthatnak a vásznon.**

Októberben **Jacques Offenbach** utolsó színpadi művével indul a New York-i Metropolitan Opera HD-közvetítéseinek sorozata. A **Bartlett Sher** 2009-es megragadó rendezésében visszatérő *Hoffmann meséi*-produkcióban csodálatos énekeseket hallhatunk: a címszerep napjaink egyik legkiemelkedőbb francia tenorjának, **Benjamin Bernheimnek** jut, az alkoholmámorba menekülő költő szerelmeit pedig **Erin Morley**, **Pretty Yende** és **Clémentine Margaine** alakítja.

*Grounded* című alkotásában **Jeanine Tesori** a modern haditechnika által kínált lehetőségek és az örök etikai alapkérdések ütközését boncolgatja. **George Brant** 2012-es drámája először **Anne Hathaway** főszereplésével aratott nagy sikert, majd tavaly átlényegült operává, idén ősszel pedig már meg is érkezik a Met színpadára. A karmesteri feladatra a Metropolitan főzeneigazgatója, **Yannick Nézet-Seguin** vállalkozik, a kamaraopera két szerepét **Emily D’Angelo** és **Ben Bliss** alakítja.

Novemberben **David McVicar** látványos *Tosca*-rendezését ezúttal a norvég **Lise Davidsen** főszereplésével láthatjuk, aki pár év alatt New York egyik legnagyobb operacsillagává nőtte ki magát. Toscája oldalán az a harmincesztendős **Freddie De Tommaso** debütál, akinek felívelő karrierje éppen Cavaradossi szerepével indult, amikor 2021 decemberében az utolsó pillanatban ugrott be a londoni Covent Garden előadásába.

2025 a Met-közvetítések legnagyobb slágerdarabjával, **Verdi** *Aidájával* indul, **Michael Mayer** vadonatúj rendezésében pedig Amneris szerepében nem mást, mint **Kutasi Juditot** láthatjuk. Az előadást szintén **Yannick Nézet-Seguin** vezényli, a címszerepet – melyet méltán neveznek az operairodalom egyik legvonzóbb és legnehezebb szopránszerepének – az amerikai kedvenc, **Angel Blue**, Radames alakját **Piotr Beczała**, Amonasro apafiguráját pedig **Quinn Kelsey** formálja meg.

Az évad egyik legnagyobb sztárja, **Lise Davidsen** a *Tosca* címszerepe mellett a *Fidelio* férjszabadító Leonorájaként is helyet kapott az évadban. **Jürgen Flimm** 2000-es rendezésének felújításában **Beethoven** egyetlen, ám annál nagyobb hatású operájának főfoglárszerepét a Metropolitan színpadára pár év kihagyás után Roccóként visszatérő német basszus, **René Pape**, a tömlöc mélyén sínylődő Florestant a brit **David Butt Philip**, a sátáni börtönigazgató, Don Pizarro alakját pedig a Budapesti Wagner-napok produkcióiból is jól ismert lengyel basszbariton, **Tomasz Konieczny** alakítja.

Áprilisban **Mozart** *Figaro házassága* címűoperájának előadásában debütál a Metben **Joana Mallwitz** német karmester. **Richard Eyre** 2014-es, a cselekményt az 1930-as évekbe helyező rendezésének felújításában olyan művészek lépnek a közönség elé, mint az ukrán **Olga Kulchynska** (Susanna), az olasz **Federica Lombardi** (Almaviva grófné) és a francia **Marianne Crebassa** (Cherubino). A Figaróként közreműködő **Michael Sumuel** és az Almaviva grófot megformáló kanadai **Joshua Hopkins** alakításai lendületes előadást garantálnak.

**Richard Strauss** *Saloméjában* májusban a dél-afrikai szoprán, a 2016-os *Stuart Mária*-közvetítés Erzsébetjeként megismert **Elza van den Heever** készül az újabb bizonyításra. **Claus Guth** viktoriánus korba helyezett új rendezésében Jochanaant a svéd **Peter Mattei**, Heródest **Gerhard Siegel**, míg Heródiást az amerikai **Michelle DeYoung** alakítja, **Yannick Nézet-Seguin** zenei irányítását követve az est során.

Az évad utolsó világközvetítésén ismét láthatjuk **Bartlett Sher** eleven **Rossini**-rendezését: *A sevillai borbélyt* a komponista szülővárosában, Pesaróban képzett **Giacomo Sagripanti** vezényli. Az utóbbi évek hatalmas felfedezését, az orosz **Aigul Akhmetshinát** Rosinaként láthatjuk, mellette pedig nemcsak a szintén fiatal amerikai tenort, az Almavivaként debütáló **Jack Swansont** és a moldovai **Andrey Zhilikhovsky** férfias Figaróját csodálhatjuk, hanem **Kálmán Pétert** is, akire Bartolo doktor szerepe vár.

A 2024/25-ös Metropolitan-közvetítésekre a Müpa+ hűségprogram **Platina szintű tagjai 2024. május 7-én, kedden 10 órától**, **Arany szintű tagjai május 8-án, szerdán 10 órától** válthatnak jegyeket elővásárlásban. Az **Ezüst és Alapszintű tagok**, valamint a **nagyközönség május 9-én, csütörtökön 10 órától** vásárolhat a Müpa jegypénztárában és weboldalán.

A Metropolitan közvetítéseiről bővebben az alábbi linken olvashat:

<https://bit.ly/4apYGhj>

**Müpa**

A Müpa Magyarország egyik legismertebb kulturális márkája és egyik legmodernebb kulturális intézménye, mely egyedülálló módon fogja össze a különböző művészeti ágakat: helyet ad komoly-, kortárs, könnyű- és világzenének, jazznek, operának, újcirkusznak, táncnak, irodalomnak, filmnek egyaránt. A Müpát 2005-ben azért hívták életre, hogy magas színvonalú, minőségi kulturális eseményeket kínáljon változatos műfajokban. Az intézmény alapvető feladata, hogy a hazai és európai művészeti hagyományok tiszteletben tartásával új irányokat és irányzatokat is bemutasson és közérthetővé tegyen, s az ínyenc és a szélesebb közönség számára is befogadható, magas szintű élményt biztosítson. A Müpa a hazai és nemzetközi élvonalba tartozó művészek előadásain túl új művek létrehozását is kezdeményezi és támogatja. Kiemelt szerepet játszik a nemzetközi kulturális kapcsolatok ápolásában, a hazai kulturális célok megvalósításában, illetve a magyar előadóművészek nemzetközi megismertetésében. Tevékenysége jelentősen hozzájárul ahhoz, hogy a jövő nemzedékének fiataljai is egyre szélesebb körben váljanak tudatos kultúrafogyasztó felnőttekké. Mindezt inspiráló, párbeszédet generáló, kérdéseket felvető művészeti eseményekkel és szolgáltatásokkal, élményre, kreativitásra és interakcióra építő újszerű programok bemutatásával teszi.

További információ:
Müpa Kommunikáció
E-mail: sajto@mupa.hu